**Årsrapport**



**Vennesla menighet**

**2022**

**PLASS FOR ALLE**

For et år 2022 har vært!

Endelig kan vi ha en årsrapport med fokus på ny kirke!

3. april i 2022 ble Vennesla kirke vigslet. Vi kommer tilbake til dette senere i årsrapporten.

Årets begynnelse bar preg av at menighetshuset skulle tømmes, og det var mange frivillige som bidro, med loppemarked, rydding og kasting. Menighetshuset inneholdt mye; brukt, samlet og tatt vare på. Noe tok vi med oss videre til den nye kirka, noe fikk nye oppholdsplasser og noe ble levert på søpla. Menighetsrådet ønsket å ha fokus på gjenbruk og bærekraft i dette ryddearbeidet, og er glad for at vi, med god hjelp, klarte å få det til.

Vi har i mange år gledet oss til å få ny kirke, og de siste årene har vi sett bygget reise seg. Kirken er nå ferdig, og vi har brukt tiden etter vigsling til å bygge Vennesla menighet, bygge videre på det arbeidet som allerede var på plass, og utvidet med nye aktiviteter og tjenester.

28. august hadde vi utsendelsesgudstjeneste for Hilde og Gunnar Ellingsen, som gikk inn i tjeneste for Sjømannskirken i København. Dette var også en avskjedsmarkering for Gunnars prostetjeneste i Vennesla sokn/ Otredal prosti

Menighetsrådet ønsker å takke alle som har vært med i alt arbeidet som har skjedd i 2022.

Vennesla menighetsråd har hatt følgende sammensetning i 2022:

Marianne Wegge, leder

Randi Sofie Hagen, nestleder

Jens Kvarstein

Arne Setane

Anne Landsverk Johnsen (permisjon fra 20.09.22 for å være vikar for men.sekr.)

Anne Britt Engestøl

Anne-Sofie Håverstad

Ingrid Larsen

Siri Hagen Bakke, 1.varamann (Ordinært medlem fra 20.09.22)

Terje Faanes, 2.varamann (1. vara fra 20.09.22)

Siri Gurine Aanesland Harket, 3. varamann (2. vara fra 20.09.22)

Sokneprest Mari Sønnesyn Berg.

Alle varamedlemmene møter fast på alle møter. Anne F. Skisland er menighetssekretær. Fra september har Anne Landsverk Johnsen fungert som menighetssekretær for menighetsrådet.

Arne Setane og Anne Britt Engestøl er valgt som Vennesla menighetsråds representanter i fellesrådet, med Jens Kvarstein og Ingrid Larsen som varamedlemmer.

Menighetsrådet har i 2022 hatt 10 møter og behandlet 76 saker, hvorav 1 ekstraordinært møte i forbindelse med innstilling til prostestilling. Dette møtet ble gjennomført på Teams.

Vi vil nevne noen av de viktigste sakene som menighetsrådet har behandlet dette året:

* Regnskap og årsmelding 2021
* Gudstjeneste-liste for Vennesla menighet
* Orienteringer fra Byggekomiteen for ny Kirke i Vennesla
* Flytting fra menighetshuset til ny kirke
* Gudstjenestemarkering av at menighetsarbeidet avsluttes i Menighetshuset.
* Organisering og drift av ny kirke
* Planlegging av vigslingsgudstjeneste og festuke
* Oppfølging av arbeidsmiljøundersøkelse for personer med LHBT+
* Kirkelig organisering
* Tilsetting av ny prost

Ordning med frivillige klokkere har vært videreført fram til september 2022. Klokkertjenesten bestod av Kirsten Einstabland, Liv Bjørg Haugland, Linda Fagerheim og Randi Sofie Hagen. Fellesrådet betaler menigheten for tjenesten som de frivillige klokkerne/gudstjenestelagene gjør, og for 2022 utgjorde det kr. 18.000,-.

Fra september har klokkertjenesten inngått i gudstjenestelagenes arbeid, og vi var glade for at klokkerne fulgte med inn i lagene.

Menighetens årsmøte ble avholdt 8. mars. Årsmøtet ble det siste arrangementet i Menighetshuset. Menighetsrådets årsrapport for 2021 samt årsrapporter fra underutvalg ble referert av menighetsrådsleder.

Menighetsrådets regnskap for 2021 ble referert av menighetssekretær. Årsrapport og årsregnskap for Vennesla menighet ble også lagt ut på menighetens nettside. Det ble i etterkant av årsmøte holdt en gudstjeneste med en markering av at menighetsarbeidet nå avsluttes på Menighetshuset.

Nyttårsfesten som var planlagt til 21.januar ble dessverre avlyst på grunn av usikkerhet rundt corona-restriksjoner.

Den årlige fasteaksjonen til Kirkens Nødhjelp ble også dette året digital (Facebook) og innbrakte kr.87.946. Konfirmantene hadde besøk fra representant fra Kirkens Nødhjelp, og fikk utfordring til å oppmuntre venner og familie til å være med å gi til aksjonen.

Den nye kirken ble vigslet 3. april 2022 av vår kjære biskop Stein Reinertsen. Vår tro-og livssynsminister Kjersti Toppe bidro med tekstlesing og bønn, og ga en hilsen i gudstjenesten. Det var en skikkelig festgudstjeneste, med medliturger fra ulike sammenhenger i kirkas arbeid. Alle menighetens kor deltok, og de sang så nesten taket løftet seg.

Etter gudstjenesten var det fest med hilsener og servering av kyllingsuppe og kake. Alt laget og organisert av Linda Fagerheim og gjengen hennes av frivillige fra Hovedkjøkkenet på Venneslaheimen.

I forbindelse med åpningen ble det arrangert en storartet festuke, med bl.a gospelnight, salmekveld, kirkekunstkveld, konsert, barnas dag og festlunsj. Det var mange frivillige i aksjon, og vi måtte klype oss i armen for å forstå at ny kirke full av mennesker i alle aldre var en realitet. Ære til Gud og takk til alle som har bidratt i alle prosesser med bygging av kirke og gjennomføring av festuke.

Byggekomite for ny kirke i Vennesla besto av: Gudmund Sagen (leder), Egil Lunden, Georg Fritzman, Ingrid Harbo Slettedal, Randi Sofie Hagen (Vennesla men.råd), Arne Setane (Fellesrådet), Kjell Engedal, Terje Faanes (Kontaktperson for alle undergruppene av byggekomiteen), Gunnar Ellingsen (prost), Berit Åsan (ansattes representant), Vidar Homme (kom.repr) og Gerd Signe Eieland (kom.repr). Kirkevergen Svenn Jørgen Sørensen er sekretær for Byggekomiteen. Arvid Fredriksen var engasjert som prosjektleder for ny kirke i Vennesla. HSH var hovedentreprenør. Menighetsrådet takker hver og en, byggekomite og alle underkomiteene, som har bidratt i dette store «byggearbeidet».

I løpet av april ble det arrangert idemyldringer om aktiviteter i kirken og registrering av frivillige. Det deltok mange på kveldene, og mange ideer kom! Mange ideer er realisert, dette står i forhold til kapasitet og frivillige medarbeidere. Andre gode ideer er tatt vare på og ikke glemt.

I september startet vi opp med 6 gudstjenestelag, hver med 8-12 deltakere. Lagene er aktivt med i alle gudstjenester, og de er dåpsverter, konfirmantverter, teknikere, medhjelpere på søndagsskolen, medliturger, og de står for kirkekaffe. At så mange ønsket å være med i denne store gudstjenestedugnaden er veldig gledelig. Det har hatt stor betydning både for prestenes arbeid, og for gudstjenestearbeidet generelt. Gudstjenestelagene har også vært en av forutsetningene for at søndagsskolearbeidet kunne starte opp allerede høsten-22. Ved utgangen av 2022 var 53 personer med i gudstjenestelag.

Vi har i menigheten mange forskjellige utvalg og råd. De følgende årsrapportene gir et godt bilde av det mangfoldige menighetslivet vi har her i Vennesla. Vi har et flott menighetsråd med virkelig driv, og som tar ansvar. Og menighetsrådets store ønske og visjon er at Vennesla menighet skal være en plass for alle - et godt sted å være, tro og leve.

**Økonomi**

Det er samlet inn kr. 366.200 i givertjeneste til ungdomsarbeidet i Vennesla menighet i 2022. I 2021 var beløpet kr. 327.750.

Det er i 2022 kommet inn kr. 233.803,- i gaver fra enkeltpersoner, foreninger og bedrifter til ny kirke. I tillegg er det kommet inn kr. 43.175 på salg av kirkekaffe og andaktsbok, og kr. 87.518,- i offer/kollekter.

Regnskapsresultatet for 2022 viser et driftsoverskudd på **kr. 172.134,-**

Menighetens disposisjonsfond er pr. 31.12.2022 kr. 462.767,-.

Menighetens øvrige fond er som følger:

Fond til Ungdomsarbeid pr. 31.12.2022: Kr. 270.282,-

Fond «Julegavetreet» pr. 31.12.2022: Kr. 32.059,-

Fond «Inventar ny Kirke» pr. 31.12.2022: Kr. 49.657,-

Utdrag av regnskapet for 2022 er vedlagt årsmeldingen.

Statistikktall – Vennesla menighet

|  |  |  |  |
| --- | --- | --- | --- |
| **Tekst** | **2022** | **2021** | **2020** |
| Innmeldte | 28 | 22 | 12 |
| Utmeldte | 33 | 31 | 46 |
| Døpte | 79 | 72 | 60 |
| Konfirmanter | 71 | 36 | 65 |
| Vigsler | 17 | 18 | 16 |
| Gravferder | 64 | 66 | 64 |
| Antall gudstjenester | 92 | 81 | 90 |
| Antall deltakere på gudstjenester | 11545 | 3640 | 5106 |
| Nattverdsgjester | 2777 | 612 | 1157 |
| Ofringer til eget arbeid ved gudstjenester | 175032 | 51.064 | 106.772 |
| Ofringer til organisasjoner ved gudstjenester | 204961 | 66.187 | 92.446 |
| Givertjeneste til menighetens arbeid. | 411950 | 650.950 | 429.000 |

Antall gudstjenester - Inklusive 6 nattverdssamlinger på Venneslaheimen.

Innbyggere i Vennesla sokn pr.31.12.22 11 237

Antall medlemmer i Vennesla sokn pr.31.12.22 7004

07.03.2023

Marianne Wegge Randi S. Hagen Mari S. Berg Anne F. Skisland

Leder m.råd Nestleder m.råd Sogneprest Menighetssekretær

**Årsmelding Bønnetjenesten**

Vi har hatt 2 møter i 2022. Vaktlistene blir sendt ut annenhver måned.

Gruppa har bestått av 12 personer. Alle synes det er givende å være med i denne tjenesten. Det er åpnet for at ektefeller også kan bli med i gruppa. Dette for å forholde oss greit til taushetsplikten. Hver dag er det noen som ber for spesielle bønneemner, for aktivitetene i Vennesla Menighet, for de frivillige og for de ansatte.

Den gamle postkassa for bønneemner er satt opp ved hoveddøra . Den blir tømt hver tirsdag formiddag.

I mange år har vi i Vennesla Menighet bedt for, og til tider arbeidet for å få en større kirke - med plass til alle. Et annet bønneemne var om noen ville starte opp igjen med søndagsskole.

Hva har skjedd?

Vi er blitt bønnhørt! !

Vi har fått en større kirke enn det som først var tenkt.

Søndagsskole er startet opp. Superonsdag er populært. Hver torsdag ettermiddag kan 5.,6.og 7.klasse komme til kirka «Etter skoletid», få et måltid mat, få leksehjelp, leke og spille sammen.

For oss som var tilstede på festen 27.januar, fikk høre Mari, presten vår, nevne alle aktivitetene som har startet opp i den nye, flotte kirka.

Vi har mye å takke for og mye å be for.

Signe Rysstad

Ref

**Årsmelding barne- og ungdomsarbeidet**

Barne – og ungdomsarbeidet har fått en oppsving etter at vi kom inn i ny kirke. Den nye kirken er et hus hvor barn og foreldre trives og det er godt tilrettelagt for barn.

**Babysangen** samler i snitt 12 babyer med foreldre hver tirsdag. De får servert lunsj fra en gjeng frivillige og får godt stell. De vil faktisk ikke gå når det er slutt, men sitter igjen lenge etterpå. Frivillige på babysang: Inger Olaisen, Inger Einstabland, Gerd Hodnemyr, Randi Slettedal, Mia Wehus, Torunn Ulvøy, Kirsten Reidun Olsen.

**Søndagsskolen** er et nytt til tilbud som ble startet opp høsten i fjor, og de har 24 medlemmer. Det er søndagsskole hver søndag bortsett fra når det er Generasjonsgudstjeneste. Det er en del voksne som følger barna sine og som også er på søndagsskolen og har det sosialt med kaffe og prat. Frivillige i Søndagsskolen:

Bernt V. Heiseldal, Anne Birgit Netland, Grete Thorvaldsen Askekjær, Hanna Lilletveit, Magnus Homme Jortveit

**Superonsdag** samler mange barnefamilier til middag og aktivitet. Rett før jul var vi litt over 200 til middag, men snittet har ligget på ca 150. Etter middagen er det felles samling i kirkerommet med sang, bønn og bibelfortelling. Deretter er det aktiviteter som Sangtimen, Vebagos og Aktivitetsklubb. Det er et stort arrangement som krever mange frivillige og vi har et stort lag som fungerer veldig godt. Vi blir fortalt at for mange barn er dette ukas høydepunkt.

Frivillige Superonsdag:

Astrid Fiskå, Hanna Lilletveit, Anders Fiskå, Randi Sofie Hagen, Maya Hagen, Marit Aamdal, Terje Ulvøy, Øyvind Kristensen, Else L. Kristensen, Oddny Jørgensen, Mardon Jørgensen, Ebba Andrea Nygaard, Gunnar Knobel, Steinar Harbo, Ragnhild Harbo, Ågot L. Matre, Hans Johan Karlsen, Roma Nilsen, Øivind Jakobsen, Torhild Jakobsen.

Hver torsdag har vi også et nytt tilbud som ble startet opp i fjor**, Etter skoletid**. Dette er for 5. – 7. klassinger hvor de kommer rett etter skolen og får et varmt måltid og kan være sammen i ulike aktiviteter som gaming, brettspill, shuffleboard og herjerom. Tilbudet er fra kl.14.00 – 16.30. Det er et diakonalt tilbud hvor barna bare kan komme og være, og mellom 60-80 barn pleier å komme på tiltaket.

**Drop- In** var også et nytt tilbud som ble startet i fjor. Det er en ungdomsklubb fra 8. klasse og oppover og har i snitt samlet 25 ungdommer. Foreløpig er dette et tilbud en gang i måneden, men på sikt ønskes det å øke hyppigheten.

I 2022 hadde vi 71 **konfirmanter** og de ble det første kullet som ble konfirmert i den nye kirken. Det var utrolig fint å si at de kunne ta med seg så mange gjester de ville i kirken på konfirmasjonsdagen – her var det plass til alle. Antall konfirmanter varierer en del. Dels skyldes det at kullene blir mindre ( færre døpte) og at de vandrer mer. De følger vennene sine og konfirmeres ikke nødvendigvis der de er medlemmer. Årtes konfirmant leir ble på Tonstadli i Sirdal og vi hadde fem flotte dager der.

Det er også veldig gledelig at 10 konfirmanter fra dette kullet er blitt med på **ledertreningskurs**. De begynte i høst og har en samling pr.mnd.

I tillegg til disse kontinuerlige tiltakene blir også alle medlemmene våre i aldersbestemte aldersgrupper invitert til trosopplæringstiltak:

4-åringer: en samling og utdeling av 4- års boka på gudstjeneste.

5-åringer: to samlinger med kirkerottekino og en gudstjeneste.

6 – åringer: tre samlinger med Hemmelig klubb og utdeling av 6- års boka på en gudstjeneste.

8-åringer: Dragekjemperen/ Speideropplegg. En samling og en gudstjeneste.

9-åringer: Tårnagenter. Samling på lørdag og gudstjeneste.

9 – åringer: Kirkedag/Miljødag ( på skolens pl.dag på høsten)

10- åringer: Bibelutdeling. ( i etterkant av kurset: Vandring gjennom Bibelen for barn)

11-åringer: Lys Våken med overnatting i kirken.

**VEBAGOS**

Årsmelding 2022

VEnneslaBArneGOSpel er et barnekor som tilhører Vennesla Menighet og øvelsene er knyttet opp mot «Superonsdag». Februar-22 er det 5 år siden det ble startet. Vi har holdt til på menighetshuset og har sett frem til ny kirke med plass til flere og samtidig nye attraktive lokasjoner. Så gleden var stor da vi 3 april deltok på Vigslingsgudstjeneste og et nytt kapittel var i gang.

Gjennom året så har vi hatt øvelser annenhver onsdag og det ble totalt 15 stk. 5stk på menighetshuset og 10stk i Vennesla Kirke. Superonsdaggjengen åpner med andakt fra 17.00-17.15 før vi deler oss og går i ulike aktiviteter. Vebagos synger, danser, har loddtrekning og lek før vi avslutter 18.15.

Det har vært i gjennomsnitt 27 barn på hver øvelse, og det er totalt 40 medlemmer ved utgangen av 2022. Antallet medlemmer økte betraktelig etter flytting til ny kirke.

Januar startet vi opp, i mars var vi på Vikeland bedehus og sang på vårbasaren, i april var det barnas dag og vi deltok på vigslingsgudstjenesten og i mai sang vi på utegudstjeneste på Hovedgården.

August var oppstart av nytt semester, i oktober sang vi på generasjonsgudstjeneste, i november deltok vi på julemesse i kirken og 30 nov var det superonsdag sin juleavslutning med grøt, sang og bibelhistorie. Årets siste hendelse for Vebagos var julekonsert med Atle Pettersen 16 desember. Det ble en minnerik kveld for alle involverte. Det var masse snø ute, kirken var julepyntet og det kom rundt 250 betalende tilhørere som hørte på julesanger, gode ord og fikk «vann i øyan» som et av barna sa.

Voksne som er med og driver Vebagos er Hanna Lilletveit, Astrid Fiskå og fra august-22 Einar Tryggvason Raen. Vi har et fokus på sangglede og at i kirka er det plass til alle. Det skal være en god plass å være og samtidig bli kjent med Jesus som er barnas venn. Vi takker for at vi får være med i arbeidet med barn og unge og er alltid åpne for innspill og nye medarbeidere.

Vebagos, Astrid Fiskå

**Årsrapport 2022 for Vennesla menighetskor**

Etter et opphold under koronapandemien startet koret opp med sine øvelser 2. mars 2022.

Koret var med på åpningen av den nye kirka, på gudstjeneste og salmekveld. Så var koret med på en konsert i april der inntektene gikk til Ukraina. Videre var noen av koret med på «Et liv i farger». Høydepunktet var framførelsen av kantaten «Visst skal våren komme» 30. oktober. Det var et samarbeid med Evje og Hornnes menighetskor. Denne kantaten skal bli igjen framført i Bykle kirke 15. april 2023. Videre var koret med på en adventsgudstjeneste i Vennesla kirke.

Koret blir ledet av Bernard Emmelkamp og han får god hjelp av kona si Oxana Emmelkamp(både som dirigent og pianist). Koret har nær 20 faste medlemmer. Koret har en god fordeling av korstemmer på sopran, alt, tenor og bass. Koret har gode soliststemmer blant kormedlemmene. Det er også instrumentalutøvere i koret. Koret har godt samarbeid med solistmusikere, andre kor og musikkband.

**Kirkas prosjektkor**

I komitéen: Torunn Nordal Wergeland, Ellen Gunnufsen, Anne Landsverk Johnsen, Helga Viksnes Solberg, Nina Reinertsen, Tor Jarle Wergeland, Harald Johnsen og Mari Sønnesyn Berg.

Etter 2 år med korona og kun noen øvelser høsten 2021 kunne vi endelig starte opp i januar 2022, med forventing om at oppsatt program ville bli gjennomført.

Vi stod foran en begivenhetsrik vår med deltakelse på vigslingsgudstjeneste av Vennesla nye kirke og konsert med Torstein Sødal, Maria Arredondo og Kim Andre Rysstad. 75 kormedlemmer fikk oppleve fullsatt kirke og stor stemning den første uken i april. Spesielt vigslingsgudstjenesten med 600 festkledde bygdefolk til stede, var en stor og minnerik opplevelse.

30 kormedlemmer deltok i Bjarne Stølens/Johan Chr Sandvans musikal «Et liv i farger». Fremføringen fant sted på PM1 Hunsfos Næringspark en småkald junikveld.

Høsten ble planlagt og gjennomført med en høstkonsert og en julekonsert i kirken. Høstkonserten resulterte i mange nye medlemmer. Når vi åpnet julekonserten med å omkranse kirkerommet, var vi nærmere 100 sangere som nynnet Molde Canticle.

Tradisjonen tro var vi 20 sangere fra koret som var med å skape julestemning på de ulike avdelinger på Vennesla Omsorgssenter. Også dette året har Hilmar Kristoffersen vært fast pianist og Mari Sønnesyn Berg en stødig dirigent.

Det kan nevnes at vi har gjennomført totalt 27 øvelser/konserter i 2022. Menighetssalen har vært vårt faste øvingssted. Koret er en sammensatt gruppe av alle typer mennesker som i fellesskap klarer å skape samklang.

8.2.2023

Harald Johnsen

**Årsmelding Hverdagsmesse 2022**

I komitéen: Helge Omdal, Harald Johnsen og Jan Sigurd Jortveit

Hverdagsmessen har funnet sin form med en forenklet liturgi, en refleksjon, lokale sangkrefter og nattverd. En torsdag i måneden har lokale prester fra Vennesla deltatt på Hverdagsmessen i Vennesla Gamle kirke. Vi har hatt 7 samlinger i 2022. Antall deltakere på messen har ligget på ca 25. Arbeidet er basert på frivillighet fra alle involverte og kirkas misjonsprosjekt har vært fast mottaker av kollekt.

Hverdagsmessen oppleves som et godt sted å være, som et pusterom i en travel hverdag.

8.2.23

Harald Johnsen

**ÅRSMELDING FOR JENTEKVELDENE PÅ «KJERKA»**

Komiteen i 2022 har vært: Astrid Fiskå, Gretha Flatval Uleberg, Anne Landsverk Johnsen, Merete Haugland, Siri H. Bakke, Berit Åsan, Ågot Matre (kom inn i høst)

Vi pleier å ha to komitemøter i året hvor det legges plan for neste semester, men i 2022 hadde vi et komitemøte.

Jentekveldene arrangeres på torsdager kl.20.00 og vi har tre kvelder pr. semester. Årets første ble holdt på menighetshuset, mens den i mars ble avlyst da vi ikke hadde lokaler. Men i april hadde vi vår første jentekveld i ny kirke, og det var veldig stas. Det ble holdt fem jentekvelder i 2022. Det er i snitt 50 som møter på disse kveldene.

Innholdet i kveldene er kveldsmat/suppe, andakt/troshistorie, sang, kaffe og pepsi max og sjokolade, minilotteri – og god tid til å være sosial og ha en uformell prat.

Kveldene er gratis men det gis anledning til kollekt/vipps og så lang har kveldene gått i pluss.

Gevinster leveres av komiteen og andre som har lyst til å bidra.

Formålet med kveldene er å samle jenter på tvers av generasjoner, av menigheter og av tro og tvil – her skal det være plass til alle. Det legges opp til at det skal være uformelt og sosialt, men med tydelig budskap.

Ref. Berit Åsan

Febr. 2023

**Årsmelding fra Misjonsutvalget, Vennesla Menighet 2022.**

Misjonsutvalgets medlemmer: Sven Terje Ulvøy, Siri Harket, Hilde Voreland og Ragnhild E. Muggerud.

Georg Fritzman møter som representant fra Det Norske Misjonsselskap.

Misjonsutvalget har hatt 3 styremøte i 2021.

Utvalget har hatt ansvar for to tirsdagsmøter, et på våren og et på høsten..

Misjonsutvalget har også vært med å arrangere friluftsgudstjeneste på Vigeland Hovedgård

22. mai hvor misjon sto i fokus.

Misjonsavtalen mellom Vennesla Menighet og Det Norske Misjonsselskap skal vare fram til høsten 2024. Den ble forlenget pga. pandemien, da vi ikke kunne arrangere møter.

Misjonsprosjektet vi har inngått avtale med befinner seg i Estland. Der støtter vi to menigheter

en i Saku og en i Mustamae i Tallin.

Rett før jul i 2020 ble nytt kirkebygg i Saku vigslet. Og før jul fikk de til en julevandring med 269 barn.

I Mustamae er de godt i gang med nytt kirkebygg, som de håper å ferdigstille snart.

I løpet av 2022 er det samlet inn kr. 29.280,- til misjonsprosjektet.

For Misjonsutvalget

Ragnhild E. Muggerud

15.2.2023

**Årsmelding for Diakoniutvalget 2022**

Diakoniutvalget har dette året bestått av: Anne Britt Engestøl, Torhild Rønning, Gunnar Knobel, Hans Johan Karlsen og Oddny Jørgensen. Hilde Johnsen er med oss på møtene. Hun er en viktig inspirator og rådgiver. Mari S Berg har også vært med et par ganger.

**Oppfølgingstjenesten**: Torhild Rønning, May Britt Telstø, Hanna Lilletveit, Kjell Engedal og John Dale.

**Kirkeskyss:** Anne Britt Engestøl, Oddny Jørgensen , Terje Ulvøy , Bernt Slettedal og Øivind Jakobsen. John Dale er reserve.

Dette året har vi hatt 3 ordinære møter. Vi har hatt 1 møte sammen med oppfølgingstjenesten til fordeling av besøk med blomster til eldre over 90 år, som tilhører den norske kirke ,ca 40–50. Vi hadde 4 møter i forbindelse med festlunsjen i åpningsuka for kirka. Mange flotte og dyktige frivillige var med og bidro. Linda Fagerheim sammen med frivillige fra Venneslaheimen bidro med god hjelp til å lage flotte smørbrød sammen med oss. Kirketorget var fullsatt, og arrangementet var svært vellykket.

I Januar var vi med på diakoniens dag. Da var vi med og leste bønner. Munnbind, avstand og ingen kirkekaffe.

I februar arrangerte vi møte på menighetshuset. Paul Roland fra Loland behandlingssenter holdt andakt og hadde sterke intervju med tidligere narkomane.

Hilde og Oddny deltok i mars på årsmøte for Kirken SOS. Der ble det delt sterke historier. De har stor pågang i forbindelse med pandemien og ikke minst krigen i Ukraina. De driver et livreddende arbeid. Godt å vite at flotte folk i menigheten vår bidrar som frivillige. Det er stort behov for flere.

Vi arrangerte 3 torsdagsmøter på Venneslastua dette året. Helga og prestene fordelte andakt seg i mellom. På møtet i september overrakte vi nye, mer innholdsrike sangbøker som gave til stua. Vi fikk økonomisk støtte til dette fra sentral organisasjon. Det var et ledd i coronatiltak.

1 november deltok vi på temamøte om sorg. Helga holdt et innholdsrikt og lærerikt foredrag.

6 nov. arrangerte vi Alle Helgens dag med opplesing av navn og lystenning.

Der var flere frammøtte enn tidligere, og det ble et verdig og fint arrangement.

9 nov. var det solidaritetsgudstjeneste med fakkeltog. For første gang kunne vi servere suppe, kaker og kaffe i tilrettelagte lokaler. Mange stanset igjen. Fint samarbeid med Ivareta.

Dette er en svært meningsfull oppgave å være med på. De fleste av oss har vært med i nærmere 20 år. Noen ønsker avløsning. Vi har mange oppgaver og

ønsker at flere melder seg til tjeneste. Da kan vi dele mer på enkelte oppgaver.

Oddny Jørgensen

**Stallen / julegavetreet**

Helt fra starten av 2000-tallet har kirka hatt en stall med stallvakter i førjulstida i Vennesla sentrum. Julegavetreet kom til i 2017.

Det er fint å kunne synliggjøre kirka der folk ferdes og få pekt på det kristne budskapet inn i førjulstida.

Selve stallen og gjettekonkurransen for barn er flott i så henseende.

Samtidig er det fint å bidra ved hjelp av julegavetreet til at mennesker med spesielle behov får hjelp.  I 2022 fikk ca 500 personer i aldersgruppen 0-20 år innfridd sine julegaveønsker.

Stallen og julegavetreet er blitt et konsept som virker forventet og ønsket av både folk i bygda og alle frivillige.

I 2022 bidro hele 46 frivillige fra kirka med rigging, arrangering og som stallvakter.  Dette er i tillegg til alle de ansatte som bidrar på forskjellig vis.  Stor takk til alle.

Hele prosjektet er avhengig av et nært og godt samarbeid med ulike partnere.  i 2022 var hele 9 offentlige og private instanser med.  Stor takk til de også.

I forbindelse med ny kirke har det startet opp diakonale tiltak som ikke diakoniutvalget står for. Det ene er åpen kafé på onsdager, hvor det er fire lag med frivillige som steller i stand. Hver onsdag kl. 11-13 er det salg av kaffe og vafler og god mulighet for å treffe folk. Det har vært ca. 20 personer i snitt, noen ganger flere, noen ganger færre. Enkelte grupper som har hatt lyst til å besøke kirka har benyttet onsdagene til å kombinere omvisning og kafébesøk.

Det har også blitt startet tiltak for utviklingshemmede, kalt **«Vennesus».** 3. desember var det julebord med flott koldtbord, quiz, god stemning, besøk av julenissen og avslutning i kirkerommet. Ca. 50 personer deltok. Komiteen består av Monica Lindgren, Siv Toril Stenersby Jensen, Vibeke Sagen Dale, Anne Britt Engestøl, Mari Sønnesyn Berg og Helga Victoria Aas Johnsen.

Helga Victoria Aas Johnsen

**Åpent hus for flyktninger**

Sommeren -22 ble det iverksatt et sommerprosjekt; Åpent hus for flyktninger. Primær målgruppe var flyktninger fra Ukraina, og tiltaket kom i stand for å møte et behov for treffpunkt og sosialt samvær i sommermånedene da bygdas tilbud til flyktningene var sterkt redusert. Det var samling torsdag kl.11-13 i 7 uker fra 30.juni. Stort sett på kirka, men en torsdag gikk turen via Tømmerrenna til Paulen, med grilling, bading og pannekaker på bål. Mardon Jørgensen sørget hver gang for overskuddsleveranser fra Moseid bakeri, så folk fikk som regel med seg bakverk hjem, i tillegg til lunsjen vi spiste sammen. Frivillige i dette prosjektet var Randi Sofie Hagen, Liv Bjørg Haugland, Ingrid Larsen, Nils Olav Larsen, Hans Johan Karlsen, Marit Aamdal, Oddny Jørgensen, Mardon Jørgensen, Torhild Gunstveit, Tamara Slobodianyc, Milana Slobodianyc, Olga Labasova, Ludmila, Marianne Østby, Barbro Hammersmark og Kjell Engedal. I snitt 20 flyktninger deltok.

Mari Sønnesyn Berg var ansvarlig for oppstart og drift av prosjektetets første halvdel, Jon Østby overtok ansvaret fra 27.juli.

Utover høsten ble det samlet inn masse klær og litt utstyr, etter ønske fra gruppa av flyktninger. Prosjektkoret ble stedet der innsamlingen skjedde, og resultatet ble til sammen fire runder med utdeling, til stor glede for mange.

Mari Sønnesyn Berg

**Årsmelding for prostidiakonen i Nedre Otredal,**

**januar-juni 2022**

01.07.22 opphørte diakonisamarbeidet mellom Evje og Hornnes, Åseral, Vennesla, Øvrebø, Hægeland og Iveland menigheter. Her er en rapport for arbeidet som ble gjort januar-juni.

Prostidiakonen var delvis sykemeldt frem til midten av mars.

Her er noen høydepunkter:

* Pilegrimsvandring i 25.-28. juni fra Sandnes kyrkje i Bygland til Iveland kirke. I overkant av 25 pilegrimer vandret sammen. Komiteen bestod av Per Emanuelsen, Svein Kleivane, Bernt E. Berntsen, Jo Inge Rosseland, Adina Skaiaa og Helga Victoria Aas Johnsen. I november startet planleggingen av vandringen for 2023, hvor komiteen består av Per Emanuelsen, Svein Kleivane, Bernt E. Berntsen, Jo Inge Rosseland, Randi Kiledal, Lars Asbjørn Ihlebekk, Arna Berg, Åse Austrud og Helga Victoria Aas Johnsen. Denne vandringen starter i Åseral, og går over Hornnes, Hægeland, Øvrebø før vi når målet i Vennesla nye kirke.
* Diakoniens dag ble holdt 23. januar i Vennesla, 27. mars i Iveland og 24. april i Hægeland.
* Sykehjemsandakter: I Åseral hadde diakonen faste andakter, ca. annenhver uke fra mars til juni. Hadde også noen andakter på Evjeheimen og Hægelandsheimen.
* I februar var diakonen med på diakonsamling for Agder og Telemark bispedømme på Vegårtun. Det var gledelig å kunne være sammen med diakonkolleger igjen, forrige samling var i 2020, like før pandemien brøt ut.
* Et høydepunkt våren 2022 var åpningen av Vennesla kirke. Diakonen bidro særlig i forhold til festlunsj i festuka, med planlegging og gjennomføring. I løpet av april og mai kom det en del grupper som ville ha omvisning, og diakonen tok imot flere av disse. Arbeidsdagen har blitt både mer travel men også langt bedre etter at vi kom inn i nye lokaler. Det er mer sosialt, lokalene er flotte og det er godt å gå på jobb her.

Så ble det altså vedtatt på representantskapsmøte i mars at prostidiakonisamarbeidet skulle oppheves. Timingen var god, da undertegnede ønsket å redusere stillingen for å starte på teologistudier. Fra 01.07.22 ble stillingen redusert til 40% diakon i Vennesla, Øvrebø, Hægeland og Iveland menigheter.

**Årsmelding juli-desember**

Her er noen høydepunkter fra høsten 2022:

* Diakoniens dag i Øvrebø 21. august. Diakonen fikk prøve seg som prest og hadde hele gudstjenesten med både dåp og nattverd helt alene.
* Diakonen deltok på avskjedsgudstjeneste for prost Gunnar Ellingsen 28. august.
* I Vennesla kirke startet vi opp kafé på onsdager 11-13 med kaffe og vafler. Et godt sosialt tiltak som etter hvert har etablert seg godt. I høstferien samarbeidet vi med Sjømannskirken og hadde kafé mandag-torsdag.
* Deltok på bispevisitas i Iveland i september.
* I Iveland fikk jeg være med på å etablere et julegavetre før jul. Ved hjelp av samarbeid med skolen, flyktningtjenesten og NAV fikk vi samlet inn julegaveønsker fra barn i Iveland i lavinntektsfamilier. Alle 29 ønskene ble innfridd og gavene delt ut før jul.
* Deltok på stiftsdager i oktober.
* Startet opp planlegging av arbeid for psykisk utviklingshemmede i Vennesla kirke. 3. desember hadde vi julebord med god mat, sang, quiz, julenissen og avslutning i kirkerommet.

Vennesla, 21.02.23

Helga Victoria Aas Johnsen

**Skole- kirkesamarbeidet**

Vi har et godt samarbeid med skolene rundt høytidene, ved at skoler eller klasser har opplegg i kirken da.

Til jul kom alle 1.klassinger på julevandring. Da vandret de fra post til post hvor de møtte ulike personer fra juleevangeliet. Vi har en gjeng med ansatte og frivillige som har roller som Augustus, gjetere, engler, vismennene, Josef og Maria – og Jesusbarnet (som er ei dukke.)

I tillegg kom skolene til førjulssamling i kirken hvor de på forhånd hadde øvd på julesanger, og elever deltok med sang og lesing av juleevangeliet.

Til påske er det 2. trinn som kommer, men noen kommer også med hele skolen ( 1- 7 trinn). Da går vi gjennom de ulike dagene i påsken med fortellinger, sanger og viser frem ting som kan høre til hver av dagene: palmegrener, vaskefat, kalk og disk, blomster. Den nye altertavlen er også fin til å finne påskesymboler på. På grunn av festuka som falt på uken før påske fikk vi bare gjennomført påskesamling for en skole og et 2. trinn på en skole.

På pinsefest kom alle elever i 3. trinn. Da fortalte vi pinsefortellingen og lærte de om ting i kirken og hva de ulike fargene betyr. Vi sang sanger og avsluttet med is siden det var kirkens bursdag og fest.

I tillegg til høytidene var vi på besøk på skolen til alle 4. klassinger med et opplegg som heter Bibelreisen. Da var vi der i to omganger i en dobbelttime. Første del var GT med 38 fortellinger som ble lært ved at vi fortalte , lærte huskeord og bevegelser ,og jobbet med oppgaver i et hefte som hører til opplegget. Neste besøk var 35 fortellinger fra NT som det ble jobbet med på samme måte.

Alle tiltak må grunnfestes i skolens kompetansemål, og det er viktig å presisere at skole-kirke samarbeidet ikke er trosopplæring. Det er ikke læring til tro, men læring om tro.

I tillegg til skolene kom også mange barnehager til kirken til jul, hvor vi hadde samlinger med fortelling og sanger. Vi fikk ikke gjennomført påskesamlinger dett året pga innvielse av ny kirke.

Berit Åsan

**Årsmelding 2022 for Vennesla sjømannskirkeforening.**

Vår forening har hatt sine møter på Vennesla Menighetshus til den nye kirka ble vigslet 3. april 2022.

Norge har hatt Koronapandemi siden 12. mars 2020 og ble gjenåpnet 24. september 2021.  
Det har vært problematisk å holde møter, men etter september 2021 fikk vi ny glød og gledet oss til foreningsmøter i det nye året.  
Vi er i dag 38 medlemmer. ca. 20 damer kommer på hvert møte og vi deler Guds ord, synger sanger fra vårt sanghefte og prater sammen mens vi har kaffekos.

Styret har hatt 6 styremøter, 3.februar, 28. mars, 5. mai, 24. august, 6.oktober og 14. november.

Medlemsmøter : **3. mars**, årsmøte, (31.mars avlyst pga. Festuke for ny kirke). ). **5. mai**. 1. møte i det nye Undervisningsrommet i 2.etasje**, 1. september** Hilde Ellingsen besøkte oss og fortalte om sitt arbeide, **, 6.oktober**,Borgny Salvesen leste dikt for oss, **3. november** besøk av Jan Otto Fredwall som fortalte om sitt liv og sitt arbeide som prost i Vesterålen og **1.desember**, Julemøte med Julekos og trekning av lotteriet.  
Vi hadde en fin tur2. juni til Høgås i Evje via Hannåsvollen Interiørbutikk, hvor de serverte lapper og kaffe. På Høgås hadde Åse Marie og Mia laget det fineste koldtbord og senere kaker som vi koste oss med. Konkurranser skjerper hjernene våre og fellessanger er alltid hyggelig. De sprekeste damene tok en liten gåtur i området med Åse Marie som guide.

**Kirkefestuka.** Da vår nye kirke ble innviet 3. april 2022 ble Sjømannskirkeforeningen invitert til den store begivenheten. Kirkefestlunsj 6. april med bl.a. vår forening som vertskap for 150 gjester serverte deilige smørbrød og de deiligste kaker. Vi hadde samlet gevinster til et lotteri som Hilde Ellingsen ledet.

Foreningen har vært med på Vaffelsteking i kirka i Høstferien (3 dager) for de som hadde anledning og Vaffelsteking på Kristen videregående skole og Oasen skole 2. og 6. desember med Åse Marie, Inger Marie og Mia. Dette var på oppfordring fra regionleder Håvard Sandvand Dahlen for å fortelle om Sjømannskirkens arbeid rundt om i verden til ungdommer som kanskje ville være ettåring i en sjømannskirke. Et vellykket prosjekt.

Vår sjømannskirkeforening er registret i Brønnøysundregisteret etter mye arbeid fra Åse Marie og Torun. Dette ble registrert 9. november 2022 , nr. 930031453. Vi har fått eget **VIPPSNUMMER 795402 som går rett inn på vår konto 2801.60.99343.** Vi har i 2022 sendt 10.000,- kr. til Sjømannskirken i København..

Julemøtet ble arrangert 1. desember med 26 damer tilstede. Åse Marie ledet sammen med styret. Julelotteriet gikk fint, 46 loddbøker solgt og 66 gevinster ga 23.000,- i kassa.  
Kvittering mottatt 8.desember med godkjenning fra Lotteritilsynet.  
Vi kan glede oss over nye medlemmer dette året: Kari Aardalen og Ingebjørg Schikora.

Styret i 2022 har vært: Mia Wehus, leder, Torunn Fredvall, kasserer, Gerd Hodnemyr, sekretær, Åse Marie Bjørnshei, Bjørg Homme, Inger Marie Andersen og Hilde Ellingsen (flyttet til København i september)). Kirsten Reidun Olsen er varamann og møter på styremøter.   
 Vennesla, 31. desember 2022, Gerd Hodnemyr, sekretær.

**Årsmelding for konsertkomiteen i Vennesla menighet**

Medlemmer: Roald Einstabland, John Terje Ruenes, Olav Eivindson, Bernard Emmelkamp, Kåre Djupesland og Jon Østby (leder).

Komiteen har hatt et travelt år, med 12 arrangementer. Vi har behandlet 110 saker.

2266 personer har deltatt på disse arrangementene. I tillegg kommer ca 150-200 artister.

Arrangementene er alle i samarbeid med Folkeakademiet Vennesla.

Overskudd overført Vennesla Menighet kr 21 006. Andre arr med overskudd: Salmekveld Ukraina til Frikirken 6 973. Konsert Takle kr 36 758 til musikalsk virksomhet for barn og unge i menigheten. Kyiv Kammerkor overført Kirkelig Kulturverksted kr 21 803.

**Arr 1/22 Salmefest 03 april 2022 kl 19:00**

Overskudd overført til Kirkens Nødhjelp, Barn i Ukraina. 630 personer

**Arr 2/22 24.april – Ukrainakveld, Yngvar Bakken**

Overskudd overført til Vennesla Frikirke – Ukrainahjelp. 46 personer

**Arr 3/22 10.juli – Sommerkonsert i kirka**

90 personer

**Arr 4/22 16. august kl 19:30 Foredrag ved Tomm Kristiansen**

300 personer.

**Arr 5/22 15.september – Konsert KYIV kammerkor**

185 personer.

**Arr 6/22 25.september – Konsert ved Mons Leidvin Takle**

350 personer. Overskudd til musikalsk virksomhet for barn og unge i menigheten

**Arr 7/22 16.oktober – Konsert ved gospelkoret Exodus fra Betania**

125 personer

**Arr 8/22 20. oktober kl 19:30 Richard Bærug: Makten og troen**

15 personer

**Arr 9/22 23.oktober – Internasjonal kveld**

***Tittel: Fra keiser Haile Selassie til Jesus, - Bob Marleys søken etter frigjøring***

65 personer.

**Arr 10/22 30.oktober – Visst skal våren komme ved Evje Menighetskor og Vennesla menighetskor**

110 personer

**Arr 11/22 27.november – Lina Sandell-kveld med Thomas Stanghelle og Evje Menighetskor**

200 personer.

**Arr 12/22 20.desember – Veteranene spiller jula inn**

150 personer

**ÅRSREGNSKAP 2022**

**VENNESLA MENIGHETSRÅD**

**TEKST INNTEKTER UTGIFTER**

Menighetens administrasjon 35.062 51.806 Vennesla kirke 373.623 1.446.743

Vennesla gamle kirke 0 1.778

Diakoni 86.950 67.739

Julegavetreet 45.358 95.959

Dåpsopplæring 4.827 33.051

Konfirmantarb. 284.028 308.080

Barne/Ung.arb. 248.109 385.827

«Superonsdag» 50.360 45.094

Kirkemusikk 38.258 47.160

Konserter 68.806 29.715

Menighetskoret 3.200 3.533

Prosjektkoret 79.100 95.576

Givertjeneste 366.200 6.900

Men. ord. virksomhet 545.676 410.945

**Totalt** **2.229.557**  **3.029.906**

**Bruk av fond/Avsatt til fond:**

**Avsatt til fond «Ungd.arbeid» 31.239**

**Bruk av fond Ny kirke 1.002.778**

**Avsatt til fond Ny kirke 49.657**

**Bruk av fond «Julegavetreet» 50.601**

**Driftsoverskudd 2022 172.134**